ESA koto oqo era na i kuri ni tukutuku nei Peni Tabua Tamanivalu na turaga ni Naloto ka veibulagoci tiko vei keda e na veimacawa, ni wiliwili sara yani.
Ena macawa sa oti e vakaraitaka kina o Peni Tabua na parofisai ka dusia tiko na vula o Maji se na vula eda donuya tiko qo ka se kunekunetaki e na 1920 me baleta e dua na i tukutuku bibi ka gadrevi me da vakasalataki kina oi keda na kawa i Taukei e na vuku ni noda vanua.
Ia, ni da sarava na noda i vola ni vula vakaviti se noda i vola ni vula na i Taukei ka ra dau vakayagataka na noda qase, ni vula o Maji e dau Tau bi vakalevu kina na uca, ka dau vakatokai me wai ni gasau.
E dau basika me dau lutu vakalevu kina na yaseyase. E gauna talega ni dau keli tiko kina na uvi era tei tu, vakabibi na uvi balavu.
E gauna donu talega ni tei kina na kumala me vakalewe.
Se qai se tiko na gasau, se bera na duruka. Matua na uvi, na vutu, kei na so na mataqali uto ka ra tekivu me ra vakaisulu talega mai kina na bitu, e kaya o Tabua.
E tomana o Tabua ni dau keli na qara ni kacau (lagio) me tavu. E gauna talega me ra dau kumukumuni kina na dilio mera vakarau vuka. Sa tu talega na bicitoka (kawakawasa).
E gauna talega ni matua kina se daba na mana, matua na kuka, qari, e dau drava na waitui, ka gauna e dau uro vakalevu kina na ika, ka ca totolo talega, e kaya o Tabua.
E tomana o Tabua oya na veika edau yaco ena vula Maji se na vula eda donuya tiko qo ka ra dau wanonova matua voli mai o ira na noda qase. Ia, esa tu na kena parofisai na vula qo o Maji.
Ena noqu raica na nodra kauwai tiko mai na veimatanitu lelevu me baleti keda e Viti e dodonu me da sa na dikeva tale mada se cava na vuna era kauwai tiko mai kina ki na noda yanuyanu somidi, e kaya o Tabua.
E tomana o Tabua e na dua tale na qaqa ni vucu e vakaraitaka ni tiko e dua na turaga ka vakatokai me ko Melikiseteki ia na Iperiu wase e vitu e nona i tekiteki ka tukuni tiko e qaqa ni vucu ni Bete tawa mudu.
E kuria ka kaya o Tabua ia me da semata vata mada na vucu e rua qo me baleta na vula o Maji kei na yaca ni turaga e tukuni tiko qo e na vucu ka da waraka na cava e kauta mai se cava ena vakavurea mai e na gauna lekaleka esa tiko oqo e matada.
Sa dodonu vei keda na kawa i Taukei me da na veitauri liga vata ka cakacaka vata ena kena vakavinakataki na noda vanua vakabibi me tekivu mai vei ira na noda veiliutaki me ra veiqaravi sara vakadodonu ka lewa matau, e kaya o Tabua.
E vakaraitaka o Tabua ni da kalougata vakalevu na kawa i Taukei ni ra sa cakacakataka ka raivotutaka oti tu mai na noda qase na veika e baleti keda na bula donuya na gauna qo. E tomana ni ra sa wasea na veiyalayala ni qele na noda qase e na gauna oya mai na delana o Drevekai ka matata vinaka na keda dui yalayala ni qele ia, ena gauna qo esa basika na koco kei na veivakalolomataki ka sa na dodonu me na dua na veivakadodonutaki.
Ena sega ni rawa ni raica tiko na noda Kalou na noda rarawa tiko kei na noda guilecavi e na veika e baleti keda e na noda vanua ka sa na dodonu kina me na vakayacori na veivakadodonutaki, e kaya o Tabua.
E tomana o Tabua ni oya nai tavi e dodonu me sa mua kina o i keda na kawa i Taukei me da na vakadodonutaki ira na noda veiliutaki vakamatanitu kei na vakavanua. E kaya ni so era sa nanuma me tawa ga na nodra taga ka guilecavi keda, ia ena sega ni vakatara vna Kalou me na dabeca tiko e dua na ulu ni veiliutaki e dua na Turaga se Marama tabu yani ka qai guilecavi ira na kawa ka ra tagi tiko e na siga kei na bogi e na vuku ni nodra qele kei na veika e dodonu me nodra dina me vaka e a wasei taumada vua.
Sa na dodonu ga me na basika na veisau ia sa dodonu talega vei keda me da na ciqoma tiko na veisau ena yaco mai ke laurai ni sa cala tiko na vanua eda sa mua tiko kina, e kaya o Tabua.
E tomana o Tabua ni dodonu me da na veilomani sara vakalevu ka vakanuinuitaka ga na Kalou ni o Koya ga e na vakadodonutaka ka solia na lewa dodonu vei ira era sa dau vakararavi vua. E kuria ni sega ni dua na tamata tabu yani me na veisaqasaqa rawa kei na lewa ni Kalou ke sa yaco na nona gauna me vakayacora kina na ka e gadreva me vakayacora e na vuku ni kawa i Taukei ka bula donuya tiko na gauna qo.
Ena vakayacora dina ga na nona cakacaka me vakalougatataka na noda vanua lomani o Viti, e kaya o Tabua.
Ena qai tomani tale yani.Home | Top
"This will be a great advantage for locals living overseas, particularly our readers who are soldiers and Fijians serving in the British Army," Mr Ravula said.
"I am delighted with it, it's a major project and it is a major achievement for the newspaper and greater service to our readers offshore," The Fiji Times publisher Hank Arts said. "I think the people will love it," he said.The Fiji Times editor-in-chief Fred Wesley voiced similar sentiments and added uploading the vernacular newspaper online was part of The Fiji Times' service to its readers.
"We hope this site will assist our readers in terms of helping them understand and value the iTaukei language, culture and traditions," Mr Wesley said.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn eng_Latn